
A pedofil-nyilvántartás preventív hatékonyságának vizsgálata a gyermekpornográfia bűncselekményének fényében

Az elmúlt néhány évben számos tényezőnek köszönhetően Magyarországon kiemelt figyelem hárult a gyermekvédelem kérdéskörére, amelynek eredményeképp hatályba lépett a pedofil törvényként elhíresült 2021. évi LXXIX. törvény. E törvénymódosítási csomag részeként került hazánkban is implementálásra az ún. pedofil-nyilvántartás intézménye, amely a gyermekek sérelmére elkövetett szexuális bűncselekmények elítélt elkövetőinek nyilvántartását szolgálja.
Úgy gondolom, hogy kutatásom témaválasztását legitimálja azon tény, miszerint a jelenség megértésének fontossága ellenére viszonylag kevés hazai szakirodalom áll rendelkezésre, így az ebben felmerülő hézagok kitöltésére törekedtem külföldi kutatási eredmények elemzése segítségével.
Tudományos dolgozatom elkészítése során e nyilvántartás preventív hatékonyságának értékelését tűztem ki elsődleges célként, amelyet a gyermekpornográfiát elkövetők bűnelkövetési kockázati tényezői, valamint tipológiájuk bemutatása mentén vizsgáltam. Ennek körében vázoltam az elkövetőkre jellemző pszichoszexuális nehézségeket, szocio-affektív hiányosságokat, valamint egyes kognitív torzításokat, kiemelt figyelmet fordítva a pedofília és a bűnelkövetés kapcsolatára.
A pedofil-nyilvántartás preventív hatékonyságának feltárása érdekében megvizsgáltam továbbá a pedofil-nyilvántartások különböző típusainak jellemzőit két másik állam, Horvátország és az Amerikai Egyesült Államok szabályozására tekintettel, majd pedig ezeket összehasonlítottam a magyar helyzettel és ennek fényében besoroltam a magyar nyilvántartást a már létező típusrendszerbe.
A dolgozatban feltárt, a pedofil-nyilvántartás preventív hatékonyságával kapcsolatban felmerülő kivetnivalók megvilágításában javaslatot tettem a pszichoterápiás kezelés, mint prevenciós eszköz alkalmazására a pedofil bűnelkövetők személyi körére vonatkozóan.
Dolgozatomban törekedtem a minél szélesebb körű hazai, illetve nemzetközi szakirodalom felhasználására annak érdekében, hogy minél mélyrehatóbb képpel szolgálhassak e jelenségről és intézményről, emellett pedig további kutatási javaslatokat fogalmaztam meg.



